ΓΡΑΠΤΗ ΕΡΩΤΗΣΗ E-1302/96 υποβολή: Ian White (PSE) προς την Επιτροπή (31 Μαΐου 1996)

Θέμα: Έγγραφα ΤΙ

Ο Κανονισμός 2454/93 στο άρθρο 356 καθορίζει ότι «Τα εμπορεύματα και το παραστατικό ΤΙ πρέπει να προσκομίζονται στο τελωνείο προορισμού. Το τελωνείο προορισμού θεωρεί κατόπιν ελέγχου τα αντίτυπα του παραστατικού ΤΙ, αποστέλλει χωρίς καθυστέρηση ένα αντίτυπο στο τελωνείο αναχώρησης και φυλάσσει το άλλο».

Θα ήταν η Επιτροπή διατεθειμένη να εξετάσει το ενδεχόμενο δυνατής τροποποιήσεως που να συνεπάγεται ότι, εάν τα αγαθά και τα έγγραφα ΤΙ έχουν προσκομισθεί κατά τα προβλεπόμενα στο τελωνείο προορισμού και τούτο δεν τηρήσει τις διατάξεις του Κανονισμού, τότε οιαδήποτε τυχόν κύρωση προκύψει θα είναι εις βάρος του κράτους μέλους στο οποίο ανήκει το τελωνείο προορισμού;

Απάντηση του κ. Monti εξ ονόματος της Επιτροπής (25 Ιουλίου 1996)

Η κανονιστική διάταξη στην οποία αναφέρεται το Αξιότιμο Μέλος του Κοινοβουλίου επιβάλλει πράγματι στο τελωνείο προορισμού μιας πράξης διαμετακόμισης την υποχρέωση να αποστέλλει αμελλητί στο τελωνείο αναχώρησης αντίγραφο του εγγράφου Τ1 7 η αποστολή αυτή πρέπει κατ' αρχήν να πραγματοποιείται εντός χρονικού διαστήματος μη δυνάμενου να υπερβεί τις δέκα εργάσιμες ημέρες από την υποβολή των αποσταλθέντων εμπορευμάτων και των εγγράφων. Μάλιστα, η παραπάνω προθεσμία μειώνεται στη μία εργάσιμη ημέρα από την υποβολή, αν πρόκειται για εμπορεύματα ως προς τα οποία απαγορεύεται προσωρινώς η προσφυγή σε συνολική εγγύηση.

Πέραν των περιπτώσεων περιστασιακής υπέρβασης των προβλεπόμενων προθεσμιών, είναι σαφές ότι ένα κράτος μέλος το οποίο παραμελεί να λάβει τα αναγκαία μέτρα για την τήρηση της υποχρέωσης αυτής εκ μέρους των τελωνείων του διατρέχει τον κίνδυνο να κινηθούν εναντίον του, τόσο εκ μέρους της Επιτροπής, όσο και από τα άλλα κράτη μέλη, οι διαδικασίες που προβλέπονται στη Συνθήκη και με τις οποίες επιδιώκεται η διασφάλιση της ορθής εφαρμογής της κοινοτικής νομοθεσίας. Πάντως, με βάση τις τρέχουσες διατάξεις της Συνθήκης, μόνο το Δικαστήριο των Ευρωπαϊκών Κοινοτήτων έχει την εξουσία να διατάξει ένα κράτος μέλος να καταβάλει πρόστιμο ή χρηματική ποινή, και τούτο μόνο σε περιπτώσεις μη θέσπισης μέτρων για την εκτέλεση ήδη εκδοθείσας δικαστικής αποφάσεως με την οποία διαπιστώνεται η παράβαση των υποχρεώσεων που υπέχει το υπόψη κράτος μέλος.

Η Επιτροπή έχει ήδη εξετάσει το ενδεχόμενο καθιέρωσης της δυνατότητας πρόβλεψης στο παράγωγο δίκαιο της εξουσίας απευθείας επιβολής κυρώσεων χρηματικού χαρακτήρα εις βάρος κρατών μελών που δεν σέβονται τις υποχρεώσεις τους, προκειμένου ιδίως να διασφαλισθούν η ενσωμάτωση στην εθνική νομοθεσία και η ορθή εφαρμογή των οδηγιών που άπτονται της ολοκλήρωσης της εσωτερικής αγοράς. Στον τελωνειακό τομέα, το γεγονός ότι οι σχετικές κανονιστικές διατάξεις έχουν άμεση ισχύ και ο επιμερισμός των σχετικών ευθυνών μεταξύ της Επιτροπής και των κρατών μελών είχαν μέχρι σήμερα ως αποτέλεσμα να δίδεται προτεραιότητα στην προσπάθεια για την ανάπτυξη διαρκούς συνεργασίας για τη διαχείριση της τελωνειακής ένωσης και την προστασία των εξωτερικών συνόρων. Η προσέγγιση αυτή ενδέχεται να επανεξετασθεί εν καιρώ, σε περίπτωση που αποδειχθεί ότι δεν αρκεί για τη διασφάλιση της απρόσκοπτης λειτουργίας της τελωνειακής ένωσης.